Diari Oficial de la Generalitat Valenciana


Sumari del DOGV 10516, del 11-12-2024 (2024/12086)

RESOLUCIÓ de 2 de desembre de 2024, per la qual es resol l’assignació econòmica anual i l’assignació econòmica extraordinària addicional a centres docents públics de titularitat de la Generalitat del Programa d’avaluació i acreditació de competències professionals en la seua modalitat permanent dins del Pla de recuperació, transformació i resiliència finançat per la Unió Europea – NextGenerationEU.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10112

Data del DOGV
:   11-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12355

CVE
:   KVGW-N-8563-15232

Data del document
:   02-12-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Correcció d'errades

Per la Resolució de 10 de juliol de 2024, de la Secretaria Autonòmica d’Educació, que modifica la Resolució de 21 de juliol de 2021, de la Secretaria Autonòmica d’Educació i Formació Professional, es convoca un procediment obert de manera permanent, per a l’avaluació i l’acreditació de la totalitat de les unitats de competència professional incloses en l’oferta disponible de Formació Professional en la Comunitat Valenciana vinculada al Catàleg nacional de les qualificacions professionals, que hagen sigut adquirides mitjançant l’experiència laboral o amb vies no formals de formació.

Este procediment de reconeixement de la competència professional adquirida per experiència laboral i formació no formal està finançat pel Ministeri d’Educació, Formació Professional i Esports i la Unió Europea mitjançant el pla de recuperació NextGenerationEU, amb càrrec als fons del Programa de cooperació extraordinari per a actuacions del Pla de formació professional per al creixement econòmic i social i l’ocupabilitat, del Ministeri d’Educació, Formació Professional i Esports, actuacions descrites en el Mecanisme de Recuperació i Resiliència.

Així mateix, mitjançant la Resolució d’11 de juliol de 2022, de la Secretaria General de Formació Professional, es va publicar l’Acord de la Conferència Sectorial d’Educació, de 17 de maig de 2022, pel qual es va aprovar la proposta de distribució territorial i els criteris de repartiment dels crèdits gestionats per comunitats autònomes derivats del PRTR abans esmentat (component 20). Dins d’estes actuacions està el component C20.I01.P01 «Avaluació i acreditació de les competències adquirides per l’experiència laboral i vies no formals de formació».

L’article 7 de la Resolució de 10 de juliol de 2024 sobre la compensació per gastos per als centres seu establix que «els centres públics que participen en la convocatòria podran ser seu d’una o diverses comissions de família professional»; en conseqüència, veuran incrementats els seus gastos perquè han de facilitar a cada comissió els recursos necessaris per a organitzar i desenrotllar les fases d’assessorament i avaluació. La Direcció General de Formació Professional assignarà amb periodicitat anual fons als centres educatius públics no universitaris de titularitat de la Generalitat (d’ara en avant, GVA) que col·laboren en el procediment d’avaluació i acreditació, per a compensar l’augment de gastos generats a conseqüència d’esta col·laboració.

Vista la proposta de la directora general de Formació Professional i en virtut de les atribucions conferides pel Decret 166/2024, de 12 de novembre, del Consell, d'aprovació del Reglament orgànic i funcional de la Conselleria d'Educació, Cultura, Universitats i Ocupació

RESOLC

Concedir assignacions econòmiques anuals i assignacions econòmiques extraordinàries als centres docents de titularitat pública de la Generalitat, que intervenen en el procediment d’avaluació i acreditació permanent de les competències professionals i que figuren en els annexos I i II d’esta resolució, dins del Pla de recuperació, transformació i resiliència finançat per la Unió Europea - NextGenerationEU sobre la base del següent:

*Primer. Objectiu i àmbit aplicable*

1. Assignar a cada un dels centres docents de titularitat pública de la GVA que col·laboren en el procediment d’avaluació i acreditació permanent i que figuren en l’annex I, la quantitat que s’hi detalla, que s’abonarà amb caràcter de gasto no ordinari de funcionament per a compensar l’augment de gastos generats a conseqüència d’esta col·laboració.

La quantitat detallada per a cada centre en l’annex I s’ha obtingut segons la labor realitzada per les diferents comissions de cada centre sobre la base de les unitats de competència reportades com a avaluades durant l’any natural anterior a esta resolució, partint del pressupost assignat a este programa en l’actual any pressupostari.

2. Assignar a cada un dels centres docents de titularitat pública de la GVA que col·laboren en el procediment d’avaluació i acreditació permanent i que figuren en l’annex II, i que no van rebre cap compensació o va ser errònia en la Resolució de 23 de maig de 2024, de la Conselleria d’Educació, Universitats i Ocupació, la quantitat que s’hi detalla.

*Segon. Finançament*

El Decret 3/2018, de 12 de gener, del Consell, pel qual s’establix l’estructura organitzativa i el procediment d’avaluació i acreditació de la competència professional adquirida per experiència laboral o formació no formal, indica que els centres públics dependents de la conselleria competent en matèria d’educació que actuen com a seus rebran, en concepte dels gastos vinculats al procediment d’acreditació, una quantitat concreta i determinada pel gasto invertit en la fase d’assessorament i avaluació.

El finançament de les quantitats assignades als centres públics de titularitat de la GVA amb caràcter de gasto extraordinari de funcionament indicats en esta resolució, s’abonarà a càrrec del programa pressupostari G01099900GE00000.422M00.22720 del pressupost de l’exercici 2024, de la Direcció General de Formació Professional, i s’adjudicarà un total de 394.602,80 euros segons l’annex I i 1.419.310,41euros segons l’annex II.

*Tercer. Percepció de les dotacions econòmiques*

L’entrega de l’assignació econòmica es farà, una vegada concedida, per transferència bancària al centre docent de titularitat de la GVA per mitjà d’una orde de pagament en ferm, a proposta de la Conselleria d’Educació, Cultura, Universitats i Ocupació, a càrrec del pressupost anual de l’exercici 2024.

*Quart. Òrgan instructor*

La Direcció General de Formació Professional.

*Quint. Justificació*

1. Els centres justificaran el gasto realitzat d’acord amb l’Orde de 18 de maig de 1995, de la Conselleria d’Educació i Ciència (DOGV 2526, 09.06.1995), per la qual es regula i s’exercix l’activitat i l’autonomia de la gestió econòmica dels centres docents públics no universitaris de la Comunitat Valenciana.

El centre custodiarà les factures o documents de valor probatori equivalent amb validesa en el tràfic jurídic mercantil o amb eficàcia administrativa dels gastos efectuats per a posteriors comprovacions de la inversió. En cap cas s’haurà de remetre a la Direcció General de Formació Professional ni a l’Institut Valencià de Qualificacions Professionals la relació de factures o documents relacionats amb els gastos generats.

2. Tant la dotació percebuda pel centre com els gastos a càrrec seu s’inscriuran en els apartats corresponents del sistema de gestió oficial dels centres, ITACA, en el subcompte creat per al programa Acredita de la Xarxa Novigi i codi 22604XNACR.

3. El centre haurà d’invertir la totalitat de la quantitat econòmica que se li assigne exclusivament en el programa ACREDITA per al qual es percep la dotació.

4. Es podran justificar gastos realitzats des de l’1 de gener fins al 31 de desembre de 2024.

5. El termini per a realitzar la justificació en ITACA finalitzarà el 31 de gener de 2025.

6. Els gastos imputables i elegibles seran els indicats en la convocatòria del Mecanisme de Recuperació i Resiliència del Ministeri i regulats en les instruccions corresponents i es justificaran mitjançant la corresponent factura degudament abonada de conformitat amb el que es preveu per l’administració titular d’esta seu. De la mateixa manera, l’Institut Valencià de Qualificacions Professionals P redactarà un document amb una concreció i aclariment d’estes instruccions que farà arribar als centres i comissions acreditadores.

*Sext. Romanents*

Una vegada el centre haja abonat la totalitat de les factures corresponents als gastos ocasionats per la col·laboració en el procediment permanent de reconeixement de la competència professional, en cas de disposar d’un romanent, este s’incorporarà al pressupost de 2025, juntament amb l’assignació econòmica anual que li corresponga a este any, si és el cas, seguint les instruccions que s’emetran en el seu moment.

*Sèptim. Delegació*

Es delega en la persona titular de la Direcció General de Formació Professional la facultat d’adoptar les mesures oportunes per al compliment i l’aplicació d’esta resolució i també per a resoldre i notificar totes les incidències que es plantegen en la seua interpretació i execució.

*Octau. Recurs*

De conformitat amb el que s'establix en els articles 112, 123 i 124 de Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar potestativament recurs de reposició o bé plantejar directament recurs contenciós administratiu en els terminis i davant dels òrgans que s'indiquen a continuació:

a) El recurs de reposició haurà d'interposar-se davant del conseller d'Educació, Cultura, Universitats i Ocupació en el termini d'un mes a comptar de l'endemà de publicar-se.

b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se.

*Nové. Efectes*

Esta resolució produirà efectes a partir de l’endemà de ser publicada en el *Diari Oficial de la Generalitat Valenciana*.

  

València, 2 de desembre de 2024

José Antonio Rovira Jover

Conseller d’Educació, Cultura, Universitats i Ocupació

Esta disposició conté annexos. Consulteu-ne la versió en PDF.